Et forslag fra socialdemokraten Rasmus Prehn om at udskifte NOx-afgiften med en flyafgift bliver lodret afvist af partiets skatteordfører Thomas Jensen. Han gør det klart, at NOx-afgiften ligger fast som en del af finanslovaftalen. - Vi har en aftale med Enhedslisten, og den står vi selvfølgelig fast på, siger Thomas Jensen. Han peger på, at der ikke står noget om flyafgift i finanslovaftalen. Det provenu, der skal hentes ind via aftalen, skal findes fra de områder, der er med i aftalen. - Det er nagelfast, at en flyafgift ikke kommer med i finansieringen af finansloven for 2012, siger skatteordføreren. Partikollegaen Rasmus Prehns bekymringer går blandt andet på, at NOx-afgiften vil skade arbejdspladser i Udkantsdanmark, ikke mindst hos cementproducenten Aalborg Portland. Thomas Jensen er dog overbevist om, at virksomhederne vil kunne tilpasse sig den nye afgift, så deres udledning bliver sat ned og afgiften dermed bliver lavere. Desuden peger han på, at Aalborg Portland står til at vinde godt på den kickstart af økonomien, som regeringen vil sætte i gang. - NOx-afgiften har været med i vores politik i flere år og er derfor også taget med i den første finanslov. Det betyder et bedre klima for både mennesker, dyr og natur, siger Thomas Jensen. Tankerne fra Rasmus Prehn, der er Socialdemokraternes trafikordfører, så ellers ud til at have en vis opbakning hos både Enhedslisten og de Radikale. Til gengæld står SF fast på NOx-afgiften. /ritzau/

Opsummering:
NOx-afgift skal ikke skiftes ud med flyafgift, fastslår S-ordfører, der sætter partikollega på plads.